text: Portal.bg: Николай Василев ще продължи договора на Калчев с Майкрософт
  Николай Василев ще продължи договора на Калчев с Майкрософт (12-9-2006)
  С оригинално заглавие "Николай Василев: Няма да подписвам анекси към договора с Microsoft" вестник "Капитал" публикува интервю с министъра на администрацията.
  В него между другото се казва:
  - Нека предположим следния казус: община Пазарджик преценява през 2008 г., че иска да използва друг софтуер. Те ще подадат информация в министерството, ако служителите им са 100 или лицензиите, които използват, са 100, с толкова ще бъде намалена бройката на лицензиите на Microsoft в държавната администрация, няма да се продължава договорът за тези 100 продукта. Но тук съответно има няколко въпросителни. Много е лесно, когато човек не е министър и не му се налага да взема управленски решения, да изказва твърдения, които са верни, но половинчати и непълни. Например: защо да използваме софтуера на Microsoft, който не е безплатен, като има друг алтернативен безплатен софтуер? Въпросът ми е: смятате ли, че в момента в страната има 60 000 държавни служители, които умеят да използват друг софтуер? Твърдя, че няма и че аз също не съм един от тях. Ако е вярно, че няма толкова, или че по-скоро от тези 60 000 може би 59 500 никога не са виждали друг софтуер, това е истината, нали. Тя може да не е красива истина, но това е истината. Тогава въпросът ми е, колко време и колко средства ще бъдат необходими да бъдат обучени тези хора да използват друг софтуер. А ако примерно 2009г. се вземе решение да се използва трети софтуер, който ще бъде произведен през 2008г., то тогава колко време ще отнеме да се обучат хората отново на третия вид софтуер. А ако не могат да бъдат бързо обучени? Ще припомня, преди 2006г. вероятно не повече от няколкостотин служители са били обучавани годишно на информационни технологии от държавната администрация. През тази година ние имаме нещо като рекорд, имаме 21 000 служители в цялата страна, които се обучават и пак сме много далече от 60 000, които ползват компютри. Значи ще отнеме един мандат за обучим цялата държавна администрация на нормални умения по информационни технологии.
  ... Цялото интервю можете да прочетете в "Капитал".
  Няколко момента правят впечатление в интервюто на министъра.
  Според запознати договорът бил с ЦАПК, а не с "Майкрософт", като ЦАПК се явява посредник в тази сделка. Надуването на цената не е от страна на "Майкрософт", а на ЦАПК. И с пълно право, защото в договора влизат различни условия - например обучение на администрацията, изготвяне на компакт-диск и др.п. Всичко това струва много пари. Толкова много, че има предположения за разлика в цената до момента от около $ 30 милиона. Новите лицензи, които Н.Василев иска да наеме ще струват допълнителни $ 11 милиона.
  Твърденията на г-н Василев за секретност на цената не отговарят на действителността - самият той преди една година в Парламента обяви стойността на договора - общо малко над $ 44 милиона долара.
  Не е ясно също така и как са били купени 12,000 компютри без предварително инсталиран Windows на тях. До този момент всички търгове, които държавата организира, са с включен софтуер. Защо се налага дублиране на софтуера? И защо се наема, а не се купува - също е неясно. Нещо повече, през януари излиза новата версия на Windows - Vista, която ще е по-скъпа, но която не е upgrade, а нова версия. Т.е. всеки комютър ще има двоен софтуер - един, който е купен и един, който е нает. На цена няколко пъти по-висока от цената на купуване.
  И последното, което е неясно е защо министърът не знае, че продуктите на "Майкрософт" се продават от редица български фирми. Само за сравнение - когато това правеше "Акт Софт", Windows 2000 струваше $ 100. Не годишно, не за три години. Еднократно. С всички актуализации. Високата цена се появи с появата на ЦАПК като "златен партньор". И наистина изглежда, че е златен, но за българската държава.